फ़िल्म के प्रदर्शित होने के कई महीने पहले से ही इसे लेकर हलचल शुरु हो चुकी थी क्योंकि फ़िल्म के प्रोमो में "थ्रीसम लव" कहा गया था जो कि अपने आप में बहुत बोल्ड जुमला है। उपर से फ़िल्म के पोस्टरों ने भी काफ़ी विवाद खड़ा कर दिया था। भले यह एक बी-ग्रेड फ़िल्म साबित हुई पर फ़िल्म के गाने ठीक-ठाक थे। पहला गीत यू-ट्युब पर रिलीज़ हुआ "कभी यूं भी" जिसे गाया व स्वरबद्ध किया नवोदित गायक-संगीतकार वरदान सिंह ने। गीत लिखा अज़ीम शिराज़ी ने। बेडरूम सॉंग्स की श्रेणी में यह गीत अच्छा बना है पर कोई नई बात नहीं है इसमें। पर इस गीत को काफ़ी सकारात्मक टिप्पणियाँ मिली हैं यू-ट्युब पर। फ़िल्म का दूसरा गीत है "सिर्फ़ तू" मोहित चौहान की आवाज़ में। अंजन भट्टाचार्य के संगीत में इसे लिखा है संजीव चतुर्वेदी ने। गीत के शुरु में गीटार के आकर्षणीय पीस से गीत की तरफ़ आकर्षण बन जाता है। यह गीत भी पहले गीत ही की तरह कमाल दिखाने में असमर्थ है। तीसरे गीत के रूप में रेखा भारद्वाज का गाया "रे नसीबा" हमें अपनी ओर आकर्षित करता है। संजीव-दर्शन की बनाई धुन पर वायलिन के इन्टरल्युड्स और भारतीय व पाश्चात्य साज़ों के तालमेल से गीत सुन्दर बन पड़ा है। संजीव चतुर्वेदी का ही लिखा फ़िल्म का शीर्षक गीत अरिजीत सिंह की आवाज़ में है जिसे जीत गांगुली ने कम्पोज़ किया है। गीत तुलनात्मक दृष्टि से काफ़ी अच्छा है पर इस गीत को ज़्यादा बढ़ावा नहीं दिया गया। इस फ़िल्म में भी अंकित तिवारी द्वारा स्वरबद्ध एक गीत है "तू मेरा रब है" जिसे अंकित ने स्कृति कक्कर के साथ मिल कर गाया है। सॉफ़्ट रोमान्टिक गीतों की श्रेणी में यह गीत अच्छा कम्पोज़ हुआ है पर बोलों में कोई नहीं बात नज़र नहीं आई। कुल मिलाकर ”इश्क़ जुनून’ एक ऐवरेज ऐल्बम है जिसे ना अच्छा ना बुरा कहा जा सकता है। और 11 नवंबर को रिलीज़ होने वाली दूसरी फ़िल्म थी ’रॉक ऑन 2’। आठ साल पहले जब ’रॉक ऑन’ रिलीज़ हुई थी तब श्रोताओं और समीक्षकों ने इसके गीत-संगीत को ख़ूब सराहा था। और क्यों ना हो जब रॉक म्युज़िक पर बनने वाली यह पहली हिन्दी फ़िल्म थी! शंकर-अहसान-लॉय ने जो कमाल उस फ़िल्म में दिखाया था, उसका 10% भी ’रॉक ऑन 2’ में नहीं दिखा सके। ऐल्बम की शुरुआत "जागो" से होती है जिसे फ़रहान अख़्तर और सिद्धार्थ महादेवन ने गाया है पर यह गीत श्रोताओं को न जगा सका। दूसरे गीत "उड़ जा रे" में श्रद्धा कपूर ने अपनी गायन प्रतिभा का लोहा मनवाया है। पूरे गीत में उन्होंने जो अपनी आवाज़ का वेरिएशन किया है, वह काबिल-ए-तारीफ़ है। पार्श्व में आलाप इस रॉक आधारित गीत में भारतीयता का संचार करता है। तीसरा गीत है "Yoy know what I mean" एक ऐवरेज गीत है। ’रॉक ऑन’ के "पिछले सात दिनों में" गीत के आधार पर बना यह गीत फ़रहान की आवाज़ में कई जगहों पर बेसुरा लगा, और बोल और संगीत के लिहाज़ से भी यह गीत कोई कमाल नहीं दिखा सका। "मंज़र आया" में भी वही फ़रहान की आवाज़; ख़ुद ऐक्टर-प्रोड्युसर होने का यही फ़ायदा है कि आप अपनी आवाज़ में गीत गा सकते हैं भले आपको गाना आता हो या नहीं। श्रद्धा की आवाज़ में "तेरे मेरे दिल" सुरीला है और पार्श्व में सरोद बेहद सुन्दर सुनाई देता है, पर गीत में दम नहीं है। फ़रहान और श्रद्धा का गाया "वो जहाँ" बेहतर है जिसमें एक ऐसे जहाँ की कल्पना की गई है जहाँ कोई ग़म नहीं है। अच्छा ऑरकेस्ट्रेशन है, दर्शन दोषी ड्रम्स पर हैं तो सौमिक दत्त सरोद पर और शेल्डन डी’सिल्वा बेस पर। उषा उथुप की आवाज़ में "चलो चलो" कमाल का गीत है जिसमें उत्तर-पूर्व के खासी जनजाती के बोलों के साथ हिन्दी के बोलों का सुन्दर तालमेल है। उषा उथुप एक बार साबित करती हैं कि उनका कोई जोड़ नहीं। किट शांगप्लियांग् और पिनसुक्लिन सीयेमियोंग् ने उषा उथुप को अच्छा कॉमप्लीमेन्ट किया है खासी बोलों के ज़रिए। ऐल्बम का अन्तिम गीत है "इश्क़ मस्ताना" जिसमें सूफ़ी रंग है और इस रॉक ऐल्बम के लिए ’odd man out' है। ढोल, ढोलक, तबला, गीटार से कम्पोज़िशन दिलचस्प बना है और दिग्विजय सिंह परियार की आवाज़ शंकर महादेवन की आवाज़ पर पूरी तरह से हावी हो जाती है। कुल मिला कर ’रॉक ऑन 2' का संगीत ’रॉक ऑन’ की तरह कामयाब नहीं। 18 नवंबर को प्रदर्शित ’फ़ोर्स 2’ भी एक सीकुइल फ़िल्म है। गौरव - रोशिन के संगीत में इस फ़िल्म के गाने तेज़ रफ़्तार के हैं। ऐक्शन फ़िल्म होने की वजह से इसमें केवल चार ही गीत हैं। देव नेगी और अदिति सिंह शर्मा के गाये "रंग लाल" से ऐल्बम की शुरुआत होती है जिस पर जॉन एब्रहम का वॉयस ओवर है। एक सीमा के बाद उनकी आवाज़ कानों को खटकती है। अन्तराल संगीत में गीटार का प्रयोग सुन्दर है पर रैप का जो प्रयोग हुआ है उससे गीत को कोई मदद नहीं मिली है। हालाँकि इस गीत का उद्देश्य नेक है, यह हमारे उन सैनिकों को समर्पित है जो शहीद होने के बावजूद चर्चा में नहीं आए, पर यह गीत इस प्रयास में नाकाम रहा है। दूसरा गीत है नेहा कक्कर की आवाज़ में "ओ जानिया" जो दरसल ’मिस्टर इण्डिया’ के हिट गीत "काटे नहीं कटते दिन ये रात" गीत का रीमिक्स वर्ज़न है। गौरव - रोशिन ने इसे एक आधुनिक रंग देने की कोशिश की है जिसमें वो कुछ हद तक सफल भी हुए हैं। "इशारा" अरमान मलिक की आवाज़ में है जो एक नर्म रोमान्टिक गीत है और इस ऐल्बम का भी एकमात्र रोमान्टिक गीत है। पर ना तो कम्पोज़िशन, ना ही रश्मि विराग के बोल, और ना ही अरमान की गायकी बहुत देर तक हमें इस गीत की तरफ़ खींचे रखता है। अन्तिम गीत है "Catch me if you can" जिसे अमाल मलिक ने गाया है। अत्यधिक टेक्नो बीट्स की वजह से गीत दब कर रह गया है। कुमार के बोल भी जैसे सुनाई ही नहीं देते। कुल मिला कर ’फ़ोर्स 2’ का गीत-संगीत बहुत ही साधारण है।